Az 1998-as FIDE-sakkvilágbajnokságon, amely 1997. decemberben kezdődött a hollandiai Groningenben, egészen a világbajnokjelöltek döntőjéig jutott. Kiemeltként csak a 2. fordulóban kezdett a grúz Giorgadze elleni 2–0 arányú győzelemmel, majd az orosz Szergej Tyivjakov ellen győzött 1,5–0,5 arányban. A negyedik fordulóban rájátszások után Peter Szvidler fölött diadalmaskodott 4–2 arányban, majd a negyeddöntőben a holland Loek van Welyt verte 2,5–1,5-re. A honfitársa Nigel Short elleni elődöntőbeli 4–3 után jutott be a világbajnokjelöltek versenyének döntőjébe, ahol az indiai Visuvanátan Ánand lett az ellenfele. Háromszori rájátszás után 5–4-re Ánand nyert, és ő mérkőzhetett meg Anatolij Karpovval a világbajnoki címért.